
Sincronizare suspectă. România intră în febra pregătirilor pentru 
un atac nuclear 


La scurt timp după manevrele militare cu arme nucleare ale Rusiei, Guvernul, 
într-o sincronizare suspectă, a emis un regulament privind accesarea 
mecanismului de asistenţă internaţională ca răspuns la urgenţa nucleară. Tot ca 
o coincidenţă, luna aceasta, la Conferinţa internaţională pe acest sector din 
Viena va fi abordat și răspunsul coordonat la evenimentele de securitate 
nucleară. Printre obiectivele Regulamentului adoptat de Executiv se numără și 
creșterea nivelului de încredere a populației în instituțiile statului cu atribuții în 
domeniul răspunsului în caz de accident nuclear sau urgenţă radiologică. 


. : Apele 
se agită la nivel european, după amenințările mai mult sau mai puţin voalate dintre NATO 
și Federaţia Rusă. Îngrijorător este faptul că autoritățile din UE pregătesc un răspuns 
coordonat în caz de incident sau atac nuclear. La Conferinţa internaţională privind 
securitatea nucleară: modelarea viitorului, care se va desfășura între 20 și 24 mai la 
Viena, în Austria, deja s-a anunţat un subiect de dezbatere cât se poate de fierbinte, și 
anume răspunsul coordonat al statelor UE la evenimentele de securitate nucleară. 


Fix pe acest subiect, Executivul a aprobat în ultima ședință de guvern un Regulament 
privind accesarea și implementarea mecanismului de asistenţă internațională prin 
intermediul Reţelei de asistență și răspuns la urgenţă nucleară sau radiologică. După cum 
se precizează și în expunerea de motive a actului normativ, încă din anul 2008, România, 
prin Comisia Naţională pentru Controlul Activităților Nucleare (CNCAN), a declarat la 
Agenţia Internaţională pentru Energie Atomică (AIEA), capabilități, expertiză și resurse 
naționale pe care le-ar putea pune la dispoziție pentru asistență internaţională, în 
domeniile prevăzute de Reţeaua de Asistenţă pentru Răspuns la Urgență Nucleară sau 
Radiologică (RANET), astfel că Regulamentul este vizibil redundant. 


Misiuni secrete 


Hotărârea de Guvern prin care se legiferează Regulamentul prevede că instituţiile 
participante, inclusiv personalul acestora, care fac parte din misiunile de asistență 
internațională au obligaţia de a păstra confidenţialitatea informaţiilor aferente misiunii de 
asistență internaţională. 


Mai mult, în cazul în care asistenţa internațională este solicitată sau furnizată și prin alte 
mecanisme internaționale (UE, NATO, etc), Comitetului Național pentru Situaţii de 
Urgenţă (CNSU) va hotări mecanismul sau mecanismele prin care se va implementa 
asistența internaţională. Totodată, CNCAN va solicita asistență internaţională atunci când 
CNSU va decide că este nevoie de aceasta pentru eliminarea sau minimizarea efectelor 
unui accident nuclear sau ale unei urgenţe radiologice. Asistenţă internaţională solicitată 
de către statul român poate fi primită cu titlu gratuit sau cu rambursarea cheltuielilor, 
totală sau parțială, conform prevederilor art. 7 din Convenţia cu privire la asistenţa în caz 
de accident nuclear sau urgenţă radiologică. 


În situația primirii de asistență internaţională cu rambursarea totală sau parțială a 
cheltuielilor necesare implementării planului de asistenţă se suportă de la bugetul de stat 
prin bugetele ordonatorilor principali de credite cu atribuţii în domeniu, în 
subordinea/coordonarea/autoritatea cărora funcţionează entitățile participante care 
beneficiază de asistență internaţională. 


Asigurarea de personal motivat 


Printre obiectivele urmărite prin Regulament se numără și asigurarea unui număr suficient 
de personal calificat și motivat și a unor resurse financiare adecvate pentru un răspuns 
eficient, în toate organizaţiile responsabile cu prevenirea, pregătirea și răspunsul în caz de 
accident nuclear sau radiologic. 


De asemenea, Guvernul urmărește să crească nivelul de încredere a populaţiei în 
instituțiile statului cu atribuții și responsabilități în domeniul prevenirii, pregătirii și 
răspunsului în caz de accident nuclear sau urgență radiologică, precum și acordarea de 
asistenţă internațională, la cererea unui stat, prin intermediul AIEA. 


